כל המקראות הכתובות לגנאי קורין אותן לשבח [כגון (דברים כ״ח:ל׳) אשה תארש ואיש אחר ישגלנה] כל מקום שכתוב ישגלנה קורין אותו ישכבנה [כגון (שם) בשחין מצרים ובעפולים] כל מקום שכתוב בעפולים קורין אותו בטחורים וכגון (מלכים ב ו׳:כ״ה-כ״ו) ורובע [הקב דביונים בחמשה כסף (ישעיהו ל״ו:י״ב) לאכול את צואתם ולשתות את מימי רגליהם (מלכים ב י, כז) וישימם למוצאות עד היום] רבי יהושע בן קרחה אומר וישימם [למוצאות] קורין אותו ככתבו מפני שהוא גנאי.